Семьон Надсон
Сред път

Превод от руски: Андрей Германов, —

chitanka.info

Твоят път е суров и трънлив, и покрит

с камънаци, от пек нажежени.

О горещия пясък и остър гранит

израни ти нозе уморени.

И жестоко измъчи се младата гръд,

изгориха я жаждата, зноя,

но не искай да свърнеш от правия път,

да потънеш в съня на покоя!

Бързай, пътнико млад! Все напред и напред!

Твоят отдих далече те чака!

Нека в сянката тиха те мами отвред

край реката прохладна листака,

нека стеле килима си мек пролетта,

изумрудени шатри да сплита с листа,

да царува там с ласка приветна!

Все напред! Под лъчи, дето страшно горят!

В нажежения зной, в неизвестния път

ти презри всяка лъст мимолетна!

Че е страшен сънят в тая тиха гора —

той ласкае, той сладко опива,

и душата ти, жадна за ласка добра,

щом задреме, навеки заспива!

Че дриада живее под листите тук,

на мъха ли полегнеш, тя чака —

тая горска магьосница тихо, без звук

ще приседне до теб в полумрака!

И ще чуеш ти глас: „О, постой, почини!

Прогони тая мъка стаена!

Във уханната сянка заспи, отдъхни,

полежи в тая пряспа зелена!

Твоят път е суров и нерадостен път!

Ах, защо той измъчва младежката гръд,

на тъга и борба я предава!

Ти легни в кадифето на мекия мъх,

в тая тиха гора вее лек, хладен лъх,

тъй е мил тоя миг на забрава!…“

Ти си силен, аз знам: ти страха покори,

ти в борбата тревогата смаза.

Но по-силна от гневните сили дори

е ей тая средпътна съблазън!

Бързай, пътнико! Знай: ако миг само спреш

с радостта, със мечтите, с покоя —

всичко, с обич направено, ти ще дадеш

за позорния сън на застоя!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.